ได้มีโอกาสได้ลองอาหารไทยที่ร้าน Past ซึ่งทางร้านได้บอกเองว่าเป็นแนว Innovation ก็เลยอยากรู้ว่าจะอร่อยยังไงก็เลยต้องไปลองสักหน่อย ก่อนไปก็ได้โทรจองที่เผื่อคนเต็มแล้วจะไม่มีที่นั่ง แต่พอไปถึงก็ไม่มีใครนอกจากเราจนทานเสร็จก็ไม่มีใครเข้าร้านอีก เลยรู้สึกว่าบรรยากาศกันเอง ส่วนตัวมากๆเลยค่ะ

ก่อนไปก็ได้ดู IG ทางร้านก่อนว่าอาหารหน้าตาเป็นแบบไหนจะได้สั่งถูก แล้วเมนุจะเปลี่ยนไปตามฤดูกาลด้วยนะคะวันนี้ไปกัน 2 คน สั่งอาหารไป 4 อย่างค่ะ แต่ทางร้านมี complimentary เป็นแตงโมราดหน้าด้วยปลาแห้งมั้งคะ ถ้าจำไม่ผิด ทานแล้วสดชื่น อร่อยดีค่ะ มาดูเมนูที่สั่งวันนี้กันค่ะ
-หน้าตั้งแขก (Roasted duck, nutmeg, curry paste and saw tooth coriander served on rice crackers) ราคา 280 บาท 
จานนี้ทานเป็นของเรียกน้ำย่อยก่อนอาหารจานหลัก เนื้อเป็ดที่คลุกเคล้ามากับเครื่องเทศรสชาติออกเปรี้ยวเค็มหวานทานคู่กับข้าวตังกรอบอร่อยเลยค่ะ ส่วนเครื่องเทศก็ไม่ฉุนจัดเกินไป 
-หมูสามชั้นกับซอสมะขามเสิร์ฟคู่กับมะม่วงดิบและซอสพริกเขียว (Tamarind and caramel twice cooked kurobuta pork belly with green mango, basil & green chili pickle) 470 บาท  
หมูสามชั้นละลายในปากเลยค่ะ รสชาติซอสก็เค็มหวานเปรี้ยว 3 รส ทานคู่กับยำมะม่วงที่เปรี้ยวกำลังกิน อร่อยมากค่ะ
-หลนปลากะพง (Steamed wild sea bass filet with longan honey, fennel, turmeric & lemongrass “lon” sauce) ราคา 550 บาท
เป็นเมนูที่ตั้งใจจะสั่งก่อนมา แถมพนักงานก็บอกว่าเมนูนี้เป็น signature ของทางร้าน ก็เลยต้องจัดมา พอได้ทานกับข้าวหุงน้ำลอยดอกมะลิก็ยิ่งอร่อยมากๆๆค่ะ คือจะเป็นหลนที่น้ำไม่ข้นขลั่ก สามารถตักทานเปล่าๆได้เลย จานนี้ฟินมาก

เมนูสุดท้ายก็คือ
-ยำปลาแซลมอนรมควันใส่หัวปลีกับใบบัวบก (Smoked salmon with banana flower, pennywort & dressed “w” caramelized herbs) ราคา 550 บาท
รสชาติยำครบรสมากเปรี้ยวเค็มเผ็ดกำลังพอดี ไม่เผ็ดไปค่ะ ตัวแซลมอนก็เนื้อไม่สุกเกินไปยังมีความฉ่ำของเนื้อปลาอยู่ ชอบค่ะ

ข้าวที่ร้านก็จะคิดเป็นต่อหัวเลยค่ะ เติมได้ตลอด ทานกะแฟนสองคนกลัวจะทานของหวานต่อไม่ไหวเลยไม่ได้เติมค่ะ ขอบอกว่าข้าวหอมกลิ่นดอกมะลิมากๆค่ะ

ส่วนของหวานก็สั่งมา 2 จานค่ะ ตอนสั่งก็ไม่ได้ดูเมนูว่าขนมใส่อะไรบ้างจะได้นึกออก
-ชีสเค้กตะไคร้ (Lemongrass cheesecake with almond crumble, shredded fresh coconut and ripe mango) ราคา 290 บาท 
ขนมจานนี้ประทับใจรองเป็นอันดับ 2 จากร้าน The Ledbury ที่อังกฤษค่ะ จานจานนี้ชีสเค้กรสละมุนมาก เนียนสุดทานคู่กับไอศกรีมมะพร้าวที่หอมหวานกลมกล่อม ทานคู่กับแก้วมังกรกับมะม่วงรสออกเปรี้ยวๆหวาน ลงตัวที่สุดค่ะ อยากกลับไปทานอีกมากๆ

ไหนๆก็มาถึงร้านนี้สักทีก็อยากลองดูขนมอีกจานว่ารสชาติเป็นอย่างไงบ้างไม่อยากให้ค้างคาใจ ก็เลยสั่ง พานนาคอตต้าใบเตย (Padanus panna cotta with coconut jelly, Thai waffle and kaffir lime longan) ราคา 310 บาท 
ตัวพานนาคอตต้าไม่มีรสหวานเลยค่ะ เพราะว่าต้องทานคู่กับส่วนประกอบอื่นไม่ว่าจะเป็นมันฉาบ ฝอยทอง ข้าวเกรียบว่าง มีไอศกรีมมะกรูดกะลำไย กินแล้วสดชื่นค่ะ แต่เสียอย่างเดียวมีพวกเชื่อมบางอย่างแข็งไปหน่อยค่ะ กินแล้วติดฟัน แต่รสชาติโดยรวมก็โอเคค่ะ

โดยสรุปแล้วชอบร้านนี้มากกว่ากับร้าน Nahm นิดหน่อยค่ะ อาหารทำมาได้อร่อยมากค่ะ ขนมยังอร่อยสุดๆ บรรยากาศที่ร้านก็ดีแต่อาจจะได้มืดไปหน่อย พนักงานก็บริการดีค่ะ ส่วนข้อเสียคือทางร้านไม่มีที่จอดให้อาจจะต้องไปจอดที่จอกรถของร้าน S&P ที่อยู่ใกล้ๆกัน ชม.ละ 50 บาท ถ้าซื้อของ S&P เกิน 200 บาทก็ได้จอดฟรี 1 ชม.ค่ะ 

ป.ล. ร้าน Paste กำลังจะเปิดใหม่อีกสาขาที่เกษรนะคะ อาจจะเป็นปลายปีนี้ เมนุบางเมนูที่ทางร้านได้เคยลงใน IG เช่น หอยเชลล์กับมังคุดที่เคยโพสต์ไว้เป็นเมนูโปรโมตของร้านที่เกษรค่ะทำให้ไม่มีที่สาขานี้ คิดว่าครั้งจะไปลองที่สาขาเกษรค่ะ
